Megzuhantak a táblagépek eladásai
A Canalys elemzőcég szerint a harmadik negyedév során 15 százalékkal csökkentek éves szinten az eladások.
Tavaly erőteljes növekedést mutatott a tabletpiac, idén július és szeptember között azonban éves összehasonlításban 15 százalékos zuhanást szenvedett el. A Canalys elemzőcég szerint a harmadik negyedévben 37,7 millió tabletet szállítottak le a gyártók.

A szektorban továbbra is domináns az Apple, a piac 40,4 százaléka van a kezében 15,2 millió leszállított iPaddel. A Samsung 19,1 százalékkal és 7,2 millióval a második, 11,3 százalékkal pedig a harmadik legnagyobb szereplő a Lenovo.

Az Amazon 2,8, a Huawei 2,5 milliót adott el, ezzel zárult a top 5. A két utóbbi cég 44,5 és 50,9 százalékos zuhanást szenvedett el éves szinten. Regionális szinten nagy különbségek vannak, Európában például a teljes visszaesés 27 százalékos.
Tech táblagép iPad tablet